ལས་ཀྱི་རླུང་

ལས་ཀྱི་རླུང་ཞེས་པ་ནི་སེམས་ཅན་རྣམས་ཀྱི་སྔོན་གྱི་ལས་ཀྱི་དབང་གིས་ད་ལྟ་རང་དབང་མེད་པར་གཞན་གྱི་ལས་ལ་བཀོལ་བར་འགྱུར་བའི་འབྲས་བུ་ལ་ལྟོས་པ་དང་། རང་ལ་ཕན་པར་འདོད་ལ་དེའི་ཐབས་ལ་རྨོངས་པས་མི་འདོད་པའི་སྡུག་བསྔལ་སྣ་ཚོགས་མྱོང་དགོས་པའི་རྐྱེན་ལ་ཟེར།
 མཚན་ཉིད། 
"བདག་ལ་ཕན་པར་འདོད་པ་རྣམས་དེའི་ཐབས་ལ་རྨོངས་པས་རྙེད་པ་སོགས་གང་གི་དོན་ཉིད་དུ་རང་གི་ལུས་བཙོངས་པ་ཡང་གླ་རྔན་དེ་མ་ཐོབ་པར་རང་ལ་ཕན་པའི་དོན་མེད་པའི་གཞན་གྱི་ལས་ཀྱི་རླུང་གིས་རང་དབང་མེད་པར་བདས་ནས། འདི་ཕྱི་གཉིས་ཀར་སྡུག་བསྔལ་མྱོང་ཞིང་འདོད་པའི་དོན་ཐོབ་པར་མི་འགྱུར་རོ། །"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར།ཞེས་གསུངས་པ་འདིས་རང་ལ་ཕན་པར་འདོད་ཀྱང་དེའི་ཐབས་ལ་རྨོངས་པས། རང་གི་ལུས་བཙོངས་པ། དམིགས་ཡུལ་གྱི་དོན་མ་ཐོབ་པ། གཞན་གྱི་ལས་ལ་དབང་མེད་དུ་འཇུག་དགོས་པ། ཚེ་འདི་ཕྱི་གཉིས་ཀར་སྡུག་བསྔལ་མྱོང་བྱེད་ཀྱི་ལས་ལ་གོ 
"བདག་ལ་ཕན་པར་འདོད་ལ་དེའི་ཐབས་ལ་རྣམ་པར་རྨོངས་པས་བུ་སྨད་ལ་སོགས་གང་གི་འཚོ་བའི་དོན་ཉིད་དུ་རང་གི་ལུས་བཙོངས་པ་ཡང་དོན་དེ་མ་ཐོབ་པར་རང་ལ་ཕན་པའི་དོན་གཞན་མེད་པར་གཞན་བུ་སྨད་སོགས་དག་གི་ལས་ཀྱི་རླུང་གིས་དབང་མེད་དུ་བདས་ཏེ།"རྒྱལ་སྲས་ཐོགས་མེད་བཟང་པོ། སྤྱོད་འཇུག་གི་འགྲེལ་པ་ལེགས་བཤད་རྒྱ་མཚོ། ཤིང་དཔར། ཞེས་གསུངས་པ་འདིས་ཀྱང་རང་ལ་ཕན་པར་འདོད་ཀྱང་དེའི་ཐབས་ལ་རྨོངས་པས་རང་གི་དགོས་འདུན་མ་འགྲུབ་པར་ལས་གཞན་གྱི་དབང་དུ་ཞུགས་དགོས་པས་སོ། །
ནང་དོན།
"གཉེན་གྲོགས་གཞན་གྱི་ལས་ཀྱི་རླུང་གིས་དབང་མེད་དུ་འདས་པའམ་གཞན་གྱི་ཞིང་ལས་སོགས་མི་འདོད་བཞིན་དུ་སྒྲུབ་དགོས་པའི་ལས་ཀྱི་རླུང་གིས་རང་དབང་མེད་པར་བདས་ནས་ཚེ་འདི་ཕྱི་གཉིས་ཀར་འདོད་པའི་དོན་མི་ཐོབ་ཅིང་མི་འདོད་པའི་སྡུག་བསྔལ་སྣ་ཚོགས་མྱོང་བར་འགྱུར་བ་དང་།"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར།ཞེས་གསུངས་པ་ནི་སེམས་ཅན་རྣམས་ཀྱིས་ཐོག་མར་རང་ལ་ཕན་པའི་བསམ་པ་ཡོད་ལ་ཡང་། དེའི་ཐབས་ལ་རྨོངས་པས་ཕན་པ་མེད་པའི་ལས་བྱས་པའི་དབང་གི་རང་དབང་མེད་པར་འཁོར་བར་སྐྱེ་བ་ལེན་བྱེད་ལས་དབང་དེ་ལ་ཟེར་རོ། །
 འབྲས་བུ། 
"ལས་ངན་པ་ཉིད་ཀྱི་རླུང་གིས་བདས་ཏེ་སྡིག་སྡུག་གཏམ་ངན་སྣ་ཚོགས་པས་འདི་ཕྱི་གཉིས་ཕུང་གི་སྡུག་བསྔལ་མྱོང་བར་འགྱུར་རོ། །"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར།ཞེས་གསུངས་པ་འདིས་ཕ་མས་བུ་མོ་ལ་ཕན་པར་འདོད་ཀྱང་ཐབས་ལ་རྨོངས་པས། ཉིན་མཚན་དལ་བ་མེད་པ། སྡིག་སྡུག་གི་གཏམ་ངན་སྣ་ཚོགས་ཐོས་དགོས་ཤིང་། ཚེ་འདི་ཕྱི་གཉིས་ཀར་སྡུག་བསྔལ་མྱོང་བ། ལས་ཀྱི་རླུང་གི་ངོ་བོ་དང་འབྲས་བུ་གསལ་པོར་སྟོན་པའི་དཔེ་མཚོན་ལེགས་པོ་ཞིག་ཡིན།
"བདག་ཉིད་འདོད་པས་བསླུས་པས་གང་གི་དོན་ཏེ་བདེ་བ་ཐོབ་པའི་རྒྱུ་མཚན་དུ་བཙོངས་ཤིང་གཞན་གྱི་བྲན་བྱས་ནས། དེ་མ་ཐོབ་པ་ནི་བདེ་བ་དེ་མ་ཐོབ་པ་ཡིན་ལ། ཚེའི་འདུ་བྱེད་པ་ཉིད་ཁོ་ན་དོན་མེད་པར་གཞན་གྱི་ལས་ཉམས་སུ་ལེན་པར་ཟད་པར་བྱས་པ་སྟེ། ལེགས་པའི་ལས་འགའ་ཞིག་ལ་ནི་སྦྱར་བ་མ་ཡིན་ནོ་"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར།ཞེས་གསུངས་པས་ལས་ཀྱི་རླུང་གི་འབྲས་བུ་གཙོ་བོ་གསུམ་སྟོན་ཡོད། དང་པོ་ནི་འདོད་པས་བསླུས་ནས་དམིགས་ཡུལ་གྱི་བདེ་བ་མ་ཐོབ་པ། གཉིས་པ་ནི་རིན་ཐང་ལྡན་པའི་ཚེ་དེ་དོན་མེད་པར་གཞན་གྱི་ལས་བྱེད་དུ་བཅུག་པ། གསུམ་པ་ནི་ལེགས་པའི་ལས་བྱེད་པའི་གོ་སྐབས་ཕམ་པ། ཞེས་པ་རྣམས་ཡིན། དེ་ནི་སེམས་ཅན་ཞིག་གིས་ཚེ་རིང་མོ་ཞིག་གཏན་ནས་འགྲོ་འདུག་པར་ཐལ་བ་ཞིག་ཡིན་པ་སྟོན་པ་རེད།
བསྡུས་དོན།
ལས་ཀྱི་རླུང་ནི་སེམས་ཅན་རྣམས་ཀྱི་རང་ལ་ཕན་པར་འདོད་ཀྱང་དེའི་ཐབས་ལ་རྨོངས་པས་མི་འདོད་པའི་གནས་སུ་ཞུགས་ནས་རང་དབང་མེད་པར་གཞན་གྱི་ལས་བྱེད་དགོས་པའི་སྡུག་བསྔལ་གྱི་རྐྱེན་ལ་གོ་དགོས། སྤྱིར་བཏང་སེམས་ཅན་ཚོས་ཞི་བདེ་ཐོབ་པར་འདོད་ཀྱང་། འདོད་པས་བསླུས་ནས་ཕན་པ་མེད་པའི་ལས་ལ་ཞུགས་པས་རེ་བའི་འབྲས་བུ་མ་ཐོབ་པར་སྡུག་བསྔལ་ཁོ་ན་མྱོང་དགོས་པའི་རྒྱུ་རྐྱེན་དང། དེ་ལ་ནང་པའི་ལས་རྒྱུ་འབྲས་ཀྱི་གྲུབ་མཐའི་ཁོངས་སུ་གཏོགས་པའི་ཐ་སྙད་ཅིག་ཡིན་པ་གསལ་པོར་མཐོང་ཐུབ་བོ། །
ལུང་ཁུངས།